PATIKINIMO PAREIŠKIMAS 4. Pagal Sutarties dėl Europos Sąjungos veikimo (SESV) 287 straipsnį Audito Rūmai auditavo: a) Instituto metines finansines ataskaitas, kurias sudaro 2015 m. gruodžio 31 d. pasibaigusių finansinių metų finansinės būklės (3) ir biudžeto vykdymo (4) ataskaitos, ir b) šiose finansinėse ataskaitose atspindimų operacijų teisėtumą ir tvarkingumą. Vadovybės atsakomybė 5. Vadovybė yra atsakinga už Instituto metinių finansinių ataskaitų rengimą ir sąžiningą jų pateikimą bei atspindimų operacijų teisėtumą ir tvarkingumą (5): a) Su Instituto metinėmis finansinėmis ataskaitomis susijusi vadovybės atsakomybė apima vidaus kontrolės sistemos, – susijusios su finansinės atskaitomybės, kurioje nėra reikšmingų dėl sukčiavimo ar klaidų atsiradusių iškraipymų, parengimu ir sąžiningu pateikimu, – nustatymą, taikymą ir priežiūrą; tinkamų apskaitos metodų, remiantis Komisijos apskaitos pareigūno patvirtintomis apskaitos taisyklėmis (6), pasirinkimą ir taikymą; esamomis aplinkybėmis pagrįstų apskaitinių įvertinimų atlikimą. Direktorius Instituto metines finansines ataskaitas patvirtina po to, kai jo apskaitos pareigūnas jas parengė remdamasis visa turima informacija ir pateikė su finansinėmis ataskaitomis susijusį raštą, kuriame, be kita ko nurodo, kad jis turi pakankamą patikinimą, kad jos visais reikšmingais aspektais tikrai ir teisingai atspindi Instituto finansinę būklę. b) Su atspindimų operacijų teisėtumu ir tvarkingumu bei patikimo finansų valdymo atitiktimi susijusi vadovybės atsakomybė apima veiksmingos ir efektyvios vidaus kontrolės, – apimančios pakankamą priežiūrą ir tinkamas priemones, siekiant išvengti pažeidimų ir sukčiavimo bei, prireikus, teismines procedūras, susigrąžinant neteisingai išmokėtas ar panaudotas lėšas, – nustatymą, taikymą ir priežiūrą. Auditoriaus atsakomybė 6. Audito Rūmai, remdamiesi savo audito rezultatais, privalo pateikti Europos Parlamentui ir Tarybai (7) metinių finansinių ataskaitų patikimumo bei jose atspindimų operacijų teisėtumo ir tvarkingumo patikinimo pareiškimą. Audito Rūmai savo auditą atlieka vadovaudamiesi IFAC tarptautiniais audito standartais ir etikos kodeksais bei INTOSAI tarptautiniais aukščiausiųjų audito institucijų standartais. Pagal šiuos standartus reikalaujama, kad Audito Rūmai planuotų ir atliktų auditą tokiu būdu, kad būtų gautas pakankamas patikinimas dėl to, ar Instituto metinėse finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos. 7. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisinio pagrindo reikalavimams rizikos vertinimu. Atlikdamas šiuos rizikos vertinimus, auditorius atsižvelgia į visas vidaus kontrolės priemones, susijusias su finansinių ataskaitų rengimu ir sąžiningu jų pateikimu, taip pat į operacijų teisėtumui ir tvarkingumui užtikrinti įdiegtas priežiūros ir kontrolės sistemas, ir nustato esamomis aplinkybėmis tinkamas audito procedūras. Atliekant auditą taip pat įvertinamas apskaitos metodų tinkamumas, atliktų apskaitinių vertinimų pagrįstumas ir bendras finansinių ataskaitų pateikimas. Rengdami šią ataskaitą ir patikinimo pareiškimą, Audito Rūmai atsižvelgė į su Instituto metinėmis finansinėmis ataskaitomis susijusį nepriklausomo išorės auditoriaus darbą pagal ES Finansinio reglamento 208 straipsnio 4 dalį (8). 8. Audito Rūmų manymu, jų patikinimo pareiškimui pagrįsti yra gauta pakankamai tinkamų audito įrodymų. Nuomonė dėl finansinių ataskaitų patikimumo 9. Audito Rūmų nuomone, Instituto metinėse finansinėse ataskaitose jo finansinė būklė 2015 m. gruodžio 31 d. ir su tą dieną pasibaigusiais finansiniais metais susijusių operacijų ir pinigų srautų rezultatai visais reikšmingais aspektais yra pateikti teisingai, kaip to reikalauja jo finansinis reglamentas ir Komisijos apskaitos pareigūno priimtos apskaitos taisyklės. Sąlyginės nuomonės dėl finansinėse ataskaitose atspindimų operacijų teisėtumo ir tvarkingumo pagrindas Apskaičiuojant netiesiogines su dotacijomis susijusias tinkamas finansuoti išlaidas naudota netvarkinga fiksuotoji norma 10. 2014 m. sausio 1 d.–2020 m. gruodžio 31 d. laikotarpio ES įnašas į Instituto biudžetą pateiktas programos „Horizontas 2020“ finansiniame pakete, o tai reiškia, kad Institutas turi taikyti programos „Horizontas 2020“ (H2020) taisykles. Programa „Horizontas 2020“ pakeičia ir tęsia Mokslinių tyrimų, technologinės plėtros ir demonstracinės veiklos septintąją bendrąją programą (7BP), kuri buvo priimta Europos Parlamento ir Tarybos sprendimu Nr. 1982/2006/EB (9), galiojusiu 2007–2013 metais. EIT šioje programoje nedalyvavo. 11. 2014 m. sausio 1 d. Institutas su šiomis taisyklėmis suderino savo finansinį reglamentą ir nuo tos dienos, apskaičiuojant netiesiogines su dotacijomis susijusias tinkamas finansuoti išlaidas, taikoma tik vienoda fiksuotoji 25 % norma (10). Įvertinęs 2014 m. verslo planus, EIT 2013 m. spalio mėn. oficialiu raštu informavo ŽIB, kad taip gali atsitikti. Prieštaraujant šiai nuostatai, 2014 m. vasario mėn. su ŽIB pasirašytuose 2014 m. susitarimuose dėl dotacijų ir toliau taikoma 40 % fiksuotoji norma ne pelno viešųjų įstaigų, aukštojo mokslo įstaigų mokslinių tyrimų organizacijų ir MVĮ atžvilgiu. 12. 40 % fiksuotoji norma, buvo nustatyta EIT finansinių taisyklių (galiojusių iki jo finansinio reglamento) 75 straipsnio 8 dalyje ir nuo 2014 m. sausio 1 d. buvo atšaukta. Nors EIT finansinis reglamentas abiem vadinamų finansinių taisyklių straipsniams numato pereinamąjį laikotarpį, jis nenumato tokio laikotarpio 75 straipsnio 8 daliai, leidžiančiai taikyti 40 % fiksuotąją normą. Toks pereinamasis laikotarpis nėra numatytas ir programos „Horizontas 2020“ taisyklėse. Programos „Horizontas 2020“ taisyklių 57 straipsnio, reglamentuojančio perėjimą nuo 7BP prie programos „Horizontas 2020“, 2 dalyje sakoma, kad „šis Reglamentas (programos „Horizontas 2020“ taisyklės) neturi poveikio… susijusių veiksmų… tęsimui ar keitimui… iki finansinės paramos, kurią Komisija ar finansavimo įstaigos skiria pagal Sprendimą Nr. 1982/2006/EB ar bet kuriuos kitus tai paramai 2013 m. gruodžio 31 d. taikomus teisės aktus, skyrimo – tie teisės aktai toliau taikomi atitinkamiems veiksmams iki jų užbaigimo“. Tačiau EIT nepriklausė 7BP ir todėl neteikė paramos pagal ją. Todėl EIT finansinėms taisyklėms netaikomos teisinės nuostatos, kurios taikomos šiai paramai [7BP]. Dėl to programos „Horizontas 2020“ taisyklių 57 straipsnio 2 dalies pereinamojo laikotarpio nuostatos nėra taikomos 2014 m. susitarimams dėl dotacijų ir atitinkamoms išmokoms. 13. Nesant galiojančio teisinio pagrindo, 40 % fiksuotosios normos taikymas netiesioginių tinkamų finansuoti išlaidų kompensavimui yra netvarkingas. Bendra permokėta suma, kuri susidarė taikant šią fiksuotąją normą, yra 5,5 milijono eurų – ji atitinka 3 % 2015 m. dotacijų operacijų (11). 2014 m. dotacijų operacijų ex post patikrinimo rezultatai 14. Dėl klaidų, kurios buvo nustatytos atlikus 2015 m. dotacijų operacijų imties ex post patikrinimą, ištaisius 13 dalyje aprašytą permoką, susidarė 2 % likutinis su 2014 m. dotacijų operacijomis susijęs klaidų lygis (1,46 % neatlikus tokio pataisymo). Bendras klaidų lygis 15. Bendras 10–14 dalyse paaiškintų dalykų klaidų lygis sudaro 5 % 2014 m. dotacijų operacijų arba 4,9 % visų 2015 m. išlaidų. Sąlyginė nuomonė dėl finansinėse ataskaitose atspindimų operacijų teisėtumo ir tvarkingumo 16. Audito Rūmų nuomone, išskyrus pagrindo sąlyginei nuomonei 10–15 dalyse aprašytų dalykų poveikį, 2015 m. gruodžio 31 d. pasibaigusių metų finansinėse ataskaitose atspindimos operacijos visais reikšmingais aspektais yra teisėtos ir tvarkingos.